Diari Oficial de la Generalitat Valenciana


Sumari del DOGV 9949, del 02-10-2024 (2024/9984)

RESOLUCIÓ de 27 de setembre 2024, del director general de Labora Servei Valencià d’Ocupació i Formació, per la qual es convoquen subvencions per a crear nous llocs de treball vinculats a inversió fixa, destinades a la integració sociolaboral de persones treballadores en situació d’exclusió social en empreses d’inserció per a 2024.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9949

Data del DOGV
:   02-10-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/9984

CVE
:   MCCV-Z-3045-3921

Data del document
:   27-09-2024

Organisme emissor
:   Labora Servei Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * ajuda pública
    * inserció professional
    * ajuda a l'ocupació

Mitjançant l’Orde 15/2024, de 5 de juliol, de la Conselleria d’Educació, Universitats i Ocupació, per la qual s’establixen les bases reguladores de les subvencions destinades a la integració sociolaboral de persones treballadores en situació d’exclusió social en empreses d’inserció i en empreses ordinàries de treball i s’atribuïx a les empreses d’inserció de la Comunitat Valenciana l’execució del servici de reintegració en el mercat laboral i la protecció i inclusió social de grups vulnerables (persones en situació d’exclusió social o en greu risc d’exclusió) com a servici d’interés econòmic general (DOGV 9888, 09.07.2024).

En esta resolució s’arrepleguen les subvencions destinades a la inserció sociolaboral de persones treballadores en situació d’exclusió social, en empreses d’inserció, com a pas previ a la seua inserció definitiva en el mercat ordinari de treball.

En virtut del que s’ha exposat, i de conformitat amb el que establixen els articles 160.4.*b*  i 166 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions (DOGV 7464, de 12 de febrer),

RESOLC

*Article 1. Objecte i àmbit d’aplicació*

1. Mitjançant esta resolució es convoquen per a l’exercici 2024 les ajudes regulades en l’Orde 15/2024, de 5 de juliol, de la Conselleria d’Educació, Universitats i Ocupació, per la qual s’establixen les bases reguladores de les subvencions destinades a la integració sociolaboral de persones treballadores en situació d’exclusió social en empreses d’inserció i en empreses ordinàries de treball i s’atribuïx a les empreses d’inserció de la Comunitat Valenciana l’execució del servici de reintegració en el mercat laboral i la protecció i inclusió social de grups vulnerables (persones en situació d’exclusió social o en greu risc d’exclusió) com a servici d’interés econòmic general (DOGV 9888, 09.07.2024).

2. Esta resolució té per objecte convocar, per a l’exercici 2024, les subvencions per a crear nous llocs de treball vinculats a inversió fixa, destinades a promoure i facilitar la integració sociolaboral de persones en situació d’exclusió social dins de les empreses d’inserció l’activitat de les quals es desenrotlle a la Comunitat Valenciana.

3. Les entitats beneficiàries de les ajudes, sempre que complisquen amb els requisits establits en l’orde per la qual s’establixen les bases reguladores i la normativa aplicable, són les empreses d’inserció que desenrotllen la seua activitat a la Comunitat Valenciana i que, una vegada hagen sigut qualificades amb caràcter definitiu per Labora Servei Valencià d’Ocupació i Formació, contracten persones en situació d’exclusió social.

*Article 2. Finançament de la convocatòria per a 2024*

1. Per a l’exercici 2024, les ajudes convocades es finançaran amb càrrec al subprograma 322. C01, «Foment d’ocupació», de Labora Servei Valencià d’Ocupació i Formació, per un import global màxim de 60.000 euros finançats amb fons del Servwi Públic d’Ocupació Estatal (d’ara en avant, SEPE), amb càrrec al capítol 7, línia S1669, per al programa regulat en la secció 5a del capítol II del títol II de les bases reguladores, destinades a crear nous llocs de treball vinculats a inversió fixa en les empreses d’inserció qualificades i inscrites en el registre administratiu de la Comunitat Valenciana.

2. La dotació d’esta convocatòria es podrà incrementar si concorre algun dels casos que preveu l’article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat. En tot cas, este increment queda condicionat a la declaració de disponibilitat del crèdit, que s’haurà de publicar en el *Diari Oficial de la Generalitat Valenciana*.

3. En aplicació de l’article 11.6 del Decret 77/2019, els augments eventuals sobrevinguts en el crèdit disponible possibilitaran que es dicten resolucions de concessió complementàries per a les sol·licituds que complien tots els requisits, però es van denegar per esgotament d’este.

4. La publicitat a què fa referència l’apartat 2 no implicarà l’obertura d’un termini per a presentar noves sol·licituds ni l’inici de nou còmput de termini per a resoldre.

*Article 3. Requisits i obligacions de les entitats beneficiàries*

Les entitats beneficiàries hauran de reunir els requisits generals establits en l’article 6 de l’orde reguladora de bases i els requisits específics que per a les empreses d’inserció establix l’article 16, així com complir les obligacions generals de l’article 7 de l’orde per la qual s’establixen les bases reguladores.

*Article 4. Forma de presentació de sol·licituds*

Les sol·licituds s’han de presentar de manera telemàtica, bé a través de la seu electrònica de la Generalitat Valenciana (https://sede.gva.es), a través del procediment habilitat a este efecte, o bé a través de la web de Labora Servei Valencià d’Ocupació i Formació ([http://www.labora.gva.es/va/entitats/busque-ajudes-subvencions/empreses-d-insercio),](http://www.labora.gva.es/va/entitats/busque-ajudes-subvencions/empreses-d-insercio), ) en l’enllaç a la seu electrònica que hi ha associat a cada ajuda publicada. Per a fer-ho, s’ha de disposar de firma electrònica avançada, amb el certificat reconegut d’entitat o el certificat de representant d’entitat, en el supòsit de persones autoritzades en el Registre de representants.

*Article 5. Termini de presentació de les sol·licituds d’ajudes*

El termini de presentació de sol·licituds per a l’exercici 2024 d’ajudes arreplegades en la secció 5a del capítol II del títol II de l’orde reguladora de les bases, destinades a finançar la creació de nous llocs de treball vinculats a inversió fixa, serà de quinze dies hàbils a comptar de l’endemà de la publicació de l’extracte d’esta resolució en el DOGV.

Quan l’empresa d’inserció no haja obtingut la qualificació definitiva amb anterioritat als terminis referits en els apartats anteriors d’este article, el termini per a presentar les sol·licituds corresponents serà d’un mes des d’esta qualificació, i el termini màxim per a la petició d’estes ajudes serà el 31 d’octubre de 2024.

*Article 6. Documentació general que s’ha de presentar amb la sol·licitud de totes les ajudes*

1. Les sol·licituds s’han de presentar amb la documentació general següent, firmada electrònicament i presentada per mitjans telemàtics, sense perjuí de la documentació específica que s’establisca per a cada programa:

*a*) Dades de domiciliació bancària: si es tracta d’un nou compte bancari, l’entitat l’haurà d’haver donat d’alta prèviament a través del tràmit telemàtic habilitat a este efecte i denominat «Procediment per a tramitar les altes, modificacions i baixes de les domiciliacions bancàries»

[https://www.gva.es/va/inicio/procedimientos?id\_proc=22368&version=amp](../../../../../s93809895j/AppData/Local/Temp/7bdbf518-b9a4-424d-b195-eb2c1f79f46a_1.2.%20Convocatoria%20EI%202024_cs_ECCRIN_24-007828_trad.zip.46a/1.2._Convocatoria_EI_2024_cs_ECCRIN_24-007828_orig_tr/%3Chttps:/www.gva.es/va/inicio/procedimientos%3Fid_proc=22320&version=amp%3E).

Si s’ha presentat amb anterioritat davant de la Subdirecció General d’Ocupació, de Labora Servei Valencià d’Ocupació i Formació, i no ha experimentat variació, s’indicarà el compte en què s’haurà de practicar l’ingrés i s’especificarà, en tot cas, a quina ajuda correspon.

*b*) Declaració responsable, subscrita per la persona representant legal, del fet que l’entitat beneficiària no incorre en cap de les prohibicions per a obtindre la condició de beneficiària de subvencions de l’article 13 de la Llei 38/2003, de 17 de novembre, general de subvencions. Esta declaració consta inclosa en la mateixa sol·licitud general de subvencions.

*c*) Per a les subvencions d’un import superior a 30.000 €, declaració responsable, en model normalitzat, que acredite que l’entitat sol·licitant no incorre en la prohibició per a obtindre la condició de beneficiària de subvencions que establix l’article 13.3.bis de la Llei 38/2003, de 17 de novembre, general de subvencions, per ser subjecte inclòs en l’àmbit d’aplicació de la Llei 3/2004, de 29 de desembre, per la qual s’establixen mesures de lluita contra la morositat en les operacions comercials, ja que el CEE complix amb els terminis de pagament previstos en esta Llei 3/2004 i pot presentar compte de pèrdues i guanys abreujat.

En cas que l’entitat sol·licitant, d’acord amb la normativa comptable, no puga presentar un compte de pèrdues i guanys abreujat, haurà d’adjuntar a esta declaració responsable:

1r. Certificat emés per un auditor inscrit en el Registre oficial d’auditors de comptes que continga una transcripció desglossada de la informació en matèria de pagaments, descrita en la memòria dels últims comptes anuals auditats, quan d’estos es desprenga que arriba al nivell de compliment dels terminis de pagament que establix la Llei 3/2004, de 29 de desembre, determinat en este apartat, sobre la base de la informació requerida per la disposició addicional tercera de la Llei 15/2010, de 5 de juliol, de modificació de la Llei 3/2004, de 29 de desembre.

2n. En cas que no siga possible emetre el certificat al qual es referix el número anterior, Informe de procediments acordats, elaborat per un auditor inscrit en el Registre oficial d’auditors de comptes, que, sobre la base de la revisió d’una mostra representativa de les factures pendents de pagament a proveïdors de la societat en data dels deu dies anteriors a l’inici del període subvencionable, concloga sense la detecció d’excepcions al compliment dels terminis de pagament de la Llei 3/2004, de 29 de desembre, o, en cas que se’n detecten, que no impedisquen arribar al nivell de compliment requerit en l’últim paràgraf d’este apartat.

A l’efecte d’esta llei, s’entendrà complit el requisit exigit en este apartat quan el nivell de compliment dels terminis de pagament previstos en la Llei 3/2004, de 29 de desembre, siga igual o superior al percentatge previst en la disposició final sexta, lletra *d*, apartat segon, de la Llei 18/2022, de 28 de setembre, de creació i creixement d’empreses, o la norma que la substituïsca.

*d*) Informe del codi CNAE-2009 al qual correspon l’activitat principal de l’empresa d’inserció i pel qual, en cas de resoldre’s les ajudes acollides a la Decisió de la Comissió de 20 de desembre de 2011, es determinarà el benefici raonable que compensarà a l’empresa d’inserció per la realització del servici econòmic general de reinserció en el mercat laboral de persones en situació d’exclusió social, en relació amb la rendibilitat mitjana de vendes d’empreses del sector, segons el que disposa l’article 6 en relació amb l’article 15 de les bases reguladores.

*e*) Per a les empreses d’inserció que, en el termini dels tres anys anteriors a la data de sol·licitud, no hagen resultat beneficiàries d’ajudes *de minimis*  per un import superior a 750.000 €, una declaració responsable, en model normalitzat, del compliment dels requisits que establix el Reglament (UE) 2023/2832, de la Comissió.

*f*) Per a les empreses d’inserció que, en el termini dels tres anys anteriors a la data de sol·licitud hagen resultat beneficiàries d’ajudes *de minimis*  per un import superior a 750.000 €, o d’ajudes per un import inferior que, sumant-se a les sol·licitades en este exercici, hagen superat esta quantia de 750.000 €, una declaració responsable del compliment dels requisits que establix la Decisió de la Comissió de 20 de desembre de 2011.

*g*) Declaració responsable del compliment de la normativa sobre integració laboral de persones amb discapacitat o l’exempció d’esta obligació.

*h*) Declaració responsable sobre altres ajudes rebudes o sol·licitades per als mateixos costos subvencionables o el mateix fet subvencionable. Esta declaració consta inclosa en la mateixa sol·licitud general de subvencions.

*i*) Pla d’igualtat, en els casos d’empreses obligades a tindre’n, per a la qual cosa cal tindre en compte, si és el cas, els terminis per a iniciar la negociació i per a tindre negociada, aprovada i presentada la sol·licitud de registre, que s’establixen en l’article 4 del Reial decret 901/2020, de 13 d’octubre, pel qual es regulen els plans d’igualtat i el seu registre, i es modifica el Reial decret 713/2010, de 28 de maig, sobre registre i depòsit de convenis i acords col·lectius de treball, negociat i inscrit en registre públic, de conformitat amb el que es preveu en l’article 11 del Reial decret 901/2020, de 13 d’octubre, pel qual es regulen els plans d’igualtat i el seu registre, i es modifica el Reial decret 713/2010, de 28 de maig, sobre registre i depòsit de convenis i acords col·lectius de treball; tot això, en relació amb l’article 4 de la Llei 9/2003, de 2 d’abril, de la Generalitat, per a la igualtat entre dones i hòmens.

En cas que el pla d’igualtat, negociat, aprovat i inscrit en registre públic, ja estiga en poder de l’òrgan instructor, hauran de comunicar esta circumstància i fer constar la data de presentació i l’expedient de destinació, amb la qual cosa no caldrà tornar-lo a presentar.

*j*) Declaració responsable de la persona representant legal de l’entitat sol·licitant de les ajudes que acredite que ha informat les persones de les quals aporta dades o documentació dels aspectes següents:

– La comunicació d’estes dades a l’Administració per al tractament en l’àmbit de les competències pròpies i d’acord amb les finalitats del procediment.

– La possibilitat que l’Administració faça consultes relacionades amb les seues dades per a comprovar, entre altres aspectes, que són verídiques.

– Del dret d’oposició que té al fet que l’Administració tracte les seues dades, cas en què ha de comunicar esta oposició a l’Administració als efectes oportuns.

Així mateix, en cas que esta consulta requerisca per llei una autorització de la persona les dades de la qual es consultaran, l’entitat sol·licitant de les ajudes disposa d’esta autorització, que estarà disponible a requeriment de l’Administració en qualsevol moment.

Esta declaració consta inclosa en la mateixa sol·licitud general de subvencions.

2. La presentació de la sol·licitud comportarà l’autorització de la sol·licitant perquè Labora Servei Valencià d’Ocupació i Formació obtinga directament l’acreditació del compliment de les obligacions amb la Seguretat Social, previstes en l’article 19 del Reglament de la Llei general de subvencions, amb la qual cosa no serà necessari aportar els certificats corresponents ni la documentació identificativa.

No obstant això, la persona sol·licitant o la representant legal podrà denegar o revocar este consentiment i efectuar una comunicació escrita a Labora Servei Valencià d’Ocupació i Formació en este sentit. En este supòsit, s’ha de presentar la documentació identificativa de la persona sol·licitant, així com els certificats originals positius de la Tresoreria General de la Seguretat Social, acreditatius del fet d’estar al corrent en el compliment de les obligacions amb la Seguretat Social.

Quant a l’acreditació d’estar al corrent en el compliment de les obligacions tributàries, d’acord amb l’article 18 del Reglament de la Llei general de subvencions, la persona sol·licitant podrà autoritzar expressament Labora Servei Valencià d’Ocupació i Formació perquè obtinga directament esta informació, autorització que consta en la mateixa sol·licitud general de subvencions.

Si no es disposa d’esta autorització expressa, hauran de presentar els certificats originals positius de l’Agència Estatal de l’Administració Tributària i de l’Agència Valenciana Tributària.

3. La formulació de la sol·licitud per part de la persona interessada per a accedir als beneficis d’esta convocatòria suposa l’acceptació de la subvenció per part de l’entitat sol·licitant d’esta, així com de les obligacions que se’n deriven, sense perjuí dels drets al desistiment i a la renúncia que les interessades i els interessats puguen exercitar.

*Article 7. Documentació específica*

*a*) Memòria explicativa del projecte, firmada per la persona que representa legalment l’empresa d’inserció, segons el model normalitzat.

*b*) Factures proforma o pressupostos de les inversions que s’han de realitzar, de conformitat amb el que establix l’article 36 de l’orde per la qual s’establixen les bases reguladores, i, si és el cas, projecte tècnic.

*Article 8. Procediment de concessió i criteris*

1. El procediment de concessió de subvencions regulades en esta orde serà, d’acord amb el que establix l’article 22 de la Llei 38/2003, general de subvencions, el de concurrència competitiva.

2. El procediment s’iniciarà d’ofici, mitjançant una convocatòria de la persona titular de la Direcció General de Labora Servei Valencià d’Ocupació i Formació, que es publicarà íntegrament en la Base de dades nacional de subvencions, així com en extracte en el *Diari Oficial de la Generalitat Valenciana*, d’acord amb el procediment que s’establix en l’article 20.8 de la Llei 38/2003, de 17 de novembre, general de subvencions.

3. Criteris de valoració

Els criteris de valoració dependran de cada programa d’ajudes:

*a*) Els criteris de valoració per al programa d’ajudes a les empreses d’inserció, regulats en el capítol II del títol II d’esta orde, seran els següents:

1r. Criteri 1. Percentatge que, en data d’1 de gener de l’any de la convocatòria, representen les persones en situació d’exclusió social respecte del total de la plantilla de l’empresa d’inserció:

|  |  |
| --- | --- |
| Del 30 al 45 % | 10 punts |
| Del 46 al 60 % | 15 punts |
| Del 61 al 75 % | 20 punts |
| Per a més del 75 % | 25 punts |

2n. Criteri 2. Percentatge que, en data d’1 de gener de l’any de la convocatòria, representen les dones en situació d’exclusió social respecte del total de la plantilla de persones treballadores en situació d’exclusió social de l’empresa d’inserció.

|  |  |
| --- | --- |
| Fins al 15 % | 0 punts |
| Del 16 al 30 % | 5 punts |
| Del 30 al 45 % | 10 punts |
| Del 46 al 60 % | 15 punts |
| Del 61 al 75 % | 20 punts |
| Per a més del 75 % | 25 punts |

3r. Criteri 3. Nombre de persones treballadores en situació d’exclusió social, procedents de l’empresa d’inserció, que hagen sigut contractades amb caràcter indefinit o per un període d’almenys sis mesos, per empreses ordinàries en els dos anys immediatament anteriors al moment d’inici del període subvencionable: 1 punt per cada persona treballadora contractada, amb un límit de 5 punts.

4. Per al programa d’ajudes a les empreses d’inserció, regulats en el capítol II del títol II d’esta orde:

*a*) Una vegada aplicats els criteris de valoració que s’establixen en l’apartat 3.*a*  d’este article, i obtingudes les puntuacions corresponents a cada projecte, s’establirà una prelació de les sol·licituds presentades.

*b*) La dotació publicada es distribuirà de manera que a totes les sol·licituds que complisquen els requisits per a ser subvencionades se’ls garantisca un 50 % mínim de l’import d’ajuda sol·licitada, o un percentatge inferior en cas que la dotació total publicada resulte insuficient, i es distribuirà la resta de la dotació fins al 100 % del que s’ha sol·licitat, per orde de puntuació, de més a menys puntuació, fins al límit del crèdit disponible.

*c*) En cas que es produïsca un empat en la puntuació total obtinguda després d’aplicar el barem anterior, que afecte el percentatge de subvenció atorgable, tindran preferència en l’orde de prelació, quan l’empat es produïsca entre entitats que no estiguen legalment obligades a disposar d’un pla d’igualtat, les que, abans de la finalització del termini de presentació de sol·licituds, hagen negociat amb la representació legal de les persones treballadores, en cas que n’hi haja, i hagen aprovat i tramitat la inscripció dels plans d’igualtat en el registre corresponent de convenis i acords col·lectius de treball, sense estar obligades legalment a fer-ho.

Si l’empat continua, en aplicació del que es disposa en el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l’ocupació de les persones amb discapacitat, tindran preferència les empreses que acrediten, amb anterioritat a la publicació de la norma per la qual es regulen les ajudes o subvencions, ocupar un percentatge més alt de persones amb discapacitat en relació amb les respectives plantilles d’estes, o bé es comprometen a contractar un percentatge més elevat de persones amb discapacitat durant l’àmbit temporal de l’ajuda o subvenció, tant si les empreses tenen l’obligació de complir amb la quota de reserva de llocs de treball per a persones amb discapacitat que s’establix en l’article 42 del Reial decret legislatiu 1/2013, de 29 de novembre, pel qual s’aprova el text refós de la Llei general de drets de les persones amb discapacitat i de la seua inclusió social, com si no tenen esta obligació.

Si, una vegada aplicats tots els criteris anteriors, hi continua havent empat, este es dirimirà a favor de la sol·licitud que haja obtingut una puntuació més alta en el criteri 1 (apartat 3.*a*). 1r. I, si l’empat persistix, es resoldrà a favor de la que haja obtingut una puntuació més alta en el criteri 2 (apartat 3.*a*). 2n. Finalment, i en última instància, si l’empat persistix, es resoldrà segons la data de sol·licitud i l’expedient complet.

La documentació acreditativa dels criteris de desempat anteriors l’aportaran les empreses d’inserció en el moment en què es produïsca l’empat, i no amb caràcter previ.

5. En cas que la dotació publicada siga suficient per a finançar totes les sol·licituds presentades, no caldrà fer la baremació de les sol·licituds i es concediran les ajudes sol·licitades segons les quanties corresponents sobre la base d’esta orde.

6. En cas que la dotació siga insuficient per a atendre totes les ajudes sol·licitades, i una vegada concedides les ajudes s’obtinga una ampliació de crèdits, estos es destinarien a completar, fins al límit de la quantia sol·licitada, els expedients que no hagen sigut subvencionats o que no hagen obtingut la totalitat de l’ajuda inicialment.

*Article 9. Instrucció, resolució i recursos*

1. La instrucció del procediment de concessió de subvencions correspondrà a la Subdirecció General d’Ocupació de Labora Servei Valencià d’Ocupació i Formació, amb competències en matèria d’ocupació.

2. Una vegada examinades les sol·licituds, l’òrgan instructor emetrà un informe en què farà constar que les entitats beneficiàries complixen tots els requisits necessaris per a la concessió de les subvencions.

3. Una vegada instruïts els expedients, es remetran a la Comissió de Valoració, que procedirà a avaluar les sol·licituds i emetrà un informe en el qual es concretarà el resultat d’esta avaluació.

La composició de la Comissió de Valoració serà la següent:

– Presidència: la persona titular de la Subdirecció General d’Ocupació de Labora Servei Valencià d’Ocupació i Formació, o la persona funcionària que designe perquè la substituïsca.

– Secretaria: la persona titular del servici amb competències en matèria d’ocupació protegida o una persona funcionària que designe perquè la substituïsca.

– Vocalia: una persona funcionària del servici amb competències en matèria d’ocupació protegida, que serà designada per la persona titular d’este.

En la composició de la comissió s’intentarà garantir la presència equilibrada dels dos sexes.

4. L’òrgan instructor, a la vista de l’expedient i de l’informe de l’òrgan col·legiat, formularà la proposta de resolució.

5. La competència per a resoldre sobre les sol·licituds formulades correspon a la persona titular de la Direcció General de Labora Servei Valencià d’Ocupació i Formació, o l’òrgan en què esta delegue.

6. El termini màxim per a resoldre i notificar la resolució procedent serà de tres mesos, a comptar de l’endemà de la publicació de l’extracte de la convocatòria en el *Diari Oficial de la Generalitat Valenciana*.

Transcorregut el termini anterior sense que s’haja dictat i notificat cap resolució expressa, la sol·licitud es podrà considerar desestimada per silenci administratiu.

7. La resolució de concessió de les subvencions fixarà expressament la quantia concedida i incorporarà, si és el cas, les condicions, les obligacions i les determinacions accessòries a què s’haja de subjectar l’entitat beneficiària, establides en les bases reguladores.

8. La resolució de concessió o denegació de les subvencions sol·licitades, degudament motivada, fixarà expressament la quantia concedida i incorporarà, si és el cas, les condicions, les obligacions i les determinacions accessòries a què s’haja de subjectar la beneficiària d’esta, amb la notificació a les persones interessades en els termes que preveu la legislació del procediment administratiu comú.

9. La resolució posarà fi a la via administrativa i, contra esta, es podrà interposar un recurs potestatiu de reposició davant del mateix òrgan, en el termini d’un mes a partir de l’endemà de la notificació, d’acord amb els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o un recurs contenciós administratiu, en el termini de dos mesos, davant del jutjat contenciós administratiu de la Comunitat Valenciana corresponent, de conformitat amb els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.

*Article 10. Mitjà de notificació*

1. La notificació de les resolucions i els actes de tràmit es practicarà a través de la seu electrònica de la Generalitat (<https://sede.gva.es/va/>).

2. Amb esta finalitat es remetrà un avís a l’adreça de correu electrònic que figure en l’expedient, en què s’informarà de la posada a la disposició d’una notificació en la seu electrònica mencionada. La falta de pràctica de l’avís no impedirà que la notificació es considere plenament vàlida.

*Article 11. Quantia de la subvenció*

Per a l’exercici 2024, la subvenció a la creació de nous llocs de treball vinculats a inversions fixes: fins a 12.000 euros anuals per cada lloc de treball nou ocupat per persones en situació d’exclusió social, amb el límit màxim del 90 % del cost total de la inversió subvencionable, per a la qual cosa s’ha de justificar fins al 100 % de la inversió.

*Article 12. Justificació de les ajudes a les empreses d’inserció*

Les subvencions destinades a crear nous llocs de treball vinculats a inversions fixes es justificaran mitjançant la presentació de la documentació justificativa següent:

*a*) Llista de factures, en model normalitzat, amb la indicació del número de factura, número de sèrie, si és el cas, proveïdor, import net i brut, IVA i ubicació física dels elements subvencionats. Les factures han de complir amb els requisits que s’arrepleguen en el Reial decret 1619/2012, de 30 de novembre, que aprova el Reglament pel qual es regulen les obligacions de facturació (BOE 289, 01 de desembre).

*b*) Factures de les inversions realitzades.

*c*) Justificant de pagament de cada una de les factures, per mitjà d’extracte o certificacions bancàries que acrediten el pagament, d’acord amb el que disposa l’article 14 de l’orde per la qual s’establixen les bases reguladores.

*d*) Còpia de la pòlissa d’assegurança de la inversió subvencionada i últim rebut pagat.

*e*) Llista nominal de personal en situació d’exclusió social vinculat als nous llocs de treball creats en l’empresa d’inserció.

*f*) Còpia del contracte o dels contractes de treball formalitzats amb persones en situació d’exclusió social i de les pròrrogues, si és el cas.

*g*) Acord d’incorporació sociolaboral presentat i inscrit com a annex al contracte inicial i a cada una de les seues pròrrogues, subscrit per la persona representant legal de l’empresa d’inserció i la persona treballadora, en què consten les obligacions que les parts assumixen en el desenrotllament de l’itinerari personal d’inserció.

*h*) Itinerari d’inserció subscrit inicialment amb el contracte, firmat pels servicis socials, generals o especialitzats.

*i*) Acreditació de la situació d’exclusió social, per mitjà de la presentació de l’informe dels servicis socials corresponent, generals o especialitzats, de les administracions públiques, d’acord amb el que establix l’article 4 de la Llei 1/2007, de 5 de febrer. Esta acreditació ha de tindre una antiguitat màxima de sis mesos en relació amb la data de la contractació inicial.

*j*) IDC/PL-CCC del mes anterior al mes en el qual es crea el lloc de treball nou, així com del mes en què es crea este lloc nou.

*k*) Declaració responsable sobre l’autenticitat de la documentació justificativa presentada, en model normalitzat.

*l*) En tot cas, s’ha de presentar amb la justificació final:

*1*) Declaració sobre l’import i la destinació de l’ajuda, en model normalitzat, acreditatiu de la no concurrència de subvencions i del finançament de les accions amb altres fons possibles.

*2*) Declaració sobre publicitat i transparència, en model normalitzat, que acredite el compliment de les obligacions de transparència que establix la legislació bàsica, de conformitat amb el que disposa la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d’abril, de transparència i bon govern de la Comunitat Valenciana.

3) Acreditació d’estar al corrent del pagament d’obligacions per reintegrament de subvencions, d’acord amb el que disposa l’article 34.5 de la Llei 38/2003, de 17 de novembre, general de subvencions.

m) En els exercicis següents a esta convocatòria, s’haurà de justificar:

1r. El manteniment dels nous llocs d’inserció creats i el manteniment de les plantilles d’inserció, d’acord amb el que establix l’apartat 1 i 2 de l’article 38 de l’orde reguladora de bases, en els tres anys següents a la creació dels nous llocs subvencionats, i amb caràcter anual:

– Declaració responsable, en model normalitzat.

– IDC/PL-CCC del mes de la contractació de cada un dels llocs creats nous, corresponents als tres exercicis següents a la contractació

2n. El manteniment de les inversions, durant 5 anys, en el cas de béns inscriptibles en un registre públic, o de 2 anys, en la resta dels béns, mitjançant la documentació que acredite este manteniment, segons el cas, i declaració responsable, amb caràcter anual.

*Article 13. Pagament de les subvencions*

El pagament de les ajudes regulades en la secció 5a del capítol II del títol II de l’orde per la qual s’establixen les bases reguladores, relativa a la creació de nous llocs de treball vinculats a inversions fixes, es realitzarà prèviament a la presentació del compte justificatiu amb la documentació que establix l’article anterior.

3. En tot cas, abans de dictar-se la proposta de resolució de pagament, l’entitat beneficiària haurà de trobar-se al corrent en el compliment de les seues obligacions tributàries i amb la Seguretat Social, d’acord amb el que disposa l’apartat 2 de l’article 6 d’esta resolució de convocatòria.

*Article 14. Termini de presentació del compte justificatiu del gasto*

La documentació que s’ha de presentar per a justificar l’ajuda regulada en la secció 5a del capítol II del títol II de l’orde reguladora de bases, relativa a creació de nous llocs de treball vinculats a inversions fixes, es presentarà amb anterioritat al 31 d’octubre de 2024.

*Article 15. Compatibilitat amb el mercat comú*

Les subvencions a les empreses d’inserció, regulades en el capítol II del títol II de l’orde per la qual es regulen les bases, són compatibles amb el mercat comú i no requerixen notificació a la Comissió, ja que es regixen per la Decisió de la Comissió, de 20 de desembre de 2011, relativa a l’aplicació de les disposicions de l’article 106.2 del Tractat de funcionament de la Unió Europea (TFUE) a les ajudes estatals en forma de compensació per servici públic concedides a algunes empreses encarregades de la gestió de servicis d’interés econòmic general (DOUE L número 7, d’11.01.2012), sempre que es complisquen tots els requisits que s’establixen en esta, i l’entitat supere 750.000 euros concedits com a ajudes *de minimis*  per un estat membre durant qualsevol període de tres anys a una única empresa d’inserció, fins i tot si es pot superar esta quantitat amb les ajudes sol·licitades segons esta convocatòria.

Així mateix, les subvencions a les empreses d’inserció regulades en el capítol II del títol II de l’orde per la qual es regulen les bases són compatibles amb el mercat comú i no requerixen cap notificació a la Comissió, ja que, en el cas de no superar el límit de 750.000 € d’ajudes concedides en concepte *de minimis*, com a única empresa, en el termini de 3 anys, es regiran pel Reglament (UE) 2023/2832 de la Comissió, de 13 de desembre de 2023, relatiu a l’aplicació dels articles 107 i 108 del Tractat de funcionament de la Unió Europea, a les ajudes *de minimis*  concedides a empreses que presten servicis d’interés econòmic general (DOUE L de 15/12/2023).

*Article 16. Control de les ajudes*

A l’efecte del que disposen els articles 165.2.*j*  i 169.3 de la Llei 1/2015, el pla de control de les subvencions convocades mitjançant esta resolució consistirà en:

1. Control administratiu: este control es farà al 100 % dels expedients, de manera prèvia a la concessió o al pagament de les ajudes (excepte acomptes), i es basarà en la documentació aportada per cada entitat juntament amb la sol·licitud i, posteriorment, com a justificació de la subvenció que se li haja atorgat. Amb esta finalitat, se supervisarà tota la documentació exigida en les bases reguladores i en la resolució de la convocatòria, i es requerirà, si és procedent, l’aportació dels documents complementaris que resulten necessaris per a comprovar, verificar i aclarir tots els aspectes que ho exigisquen.

2. El control material per a les subvencions regulades en el capítol II del títol II, secció 5a, Subvenció a la creació de nous llocs de treball vinculat a inversió, es durà a terme mitjançant una visita *in situ*  a la finalització del període mínim de manteniment del lloc subvencionat, en la qual es comprovarà el manteniment de les inversions i de la contractació. A més, l’empresa d’inserció haurà d’acreditar el manteniment de la plantilla, per a la qual cosa presentarà en Labora l’informe de cotització (IDC) de tots els números de compte de cotització, del mes corresponent a la contractació de la persona treballadora en situació d’exclusió, dels tres anys següents a esta contractació.

La visita *in situ*  es podrà substituir, si és el cas, per un control administratiu que consistix en la justificació gràfica del manteniment de la inversió realitzada, i documental del manteniment del lloc i de la plantilla, a través de l’accés a la vida laboral de les persones en situació d’exclusió social les contractacions de les quals s’hagen subvencionat, i la presentació de l’informe de cotització (IDC) del mes corresponent a la contractació de la persona treballadora d’exclusió, dels tres anys següents a esta.

*Article 17. Càlcul de la compensació per a ajudes acollides a la Decisió de la Comissió de 20 de desembre de 2011*

Per a les ajudes a les empreses d’inserció acollides a la Decisió de la Comissió de 20 de desembre de 2011 per superar el límit de 750.000 euros concedits com a ajudes *de minimis*  per un estat membre durant qualsevol període de tres anys a una única empresa d’inserció, esta haurà de:

1. Presentar davant de la Subdirecció General d’Ocupació de Labora, abans del 31 d’octubre de 2025, els comptes presentats davant del registre corresponent.

2. En el cas que es comprove l’obtenció d’una compensació excessiva per la prestació del servici d’interés econòmic general consistent en la reintegració en el mercat laboral i la inclusió social de persones en situació d’exclusió social (subvencions per un import superior al cost net més el benefici raonable), en la comparació d’estos comptes amb el coeficient de rendibilitat anual de vendes d’empreses del sector, l’empresa d’inserció haurà de reintegrar a Labora l’import de compensació excessiva, d’acord amb el que establix l’article 37 de la Llei 38/2003, de 17 de novembre, general de subvencions, en relació amb el procediment que establix l’article 94 del Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions.

Contra esta resolució, que esgota la via administrativa, es podrà interposar un recurs contenciós administratiu en el termini de dos mesos, a comptar de l’endemà de la publicació, davant del corresponent jutjat contenciós administratiu competent, d’acord amb el que establixen els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa o, potestativament, un recurs de reposició davant d’este mateix òrgan, en el termini d’un mes, computat en els mateixos termes, de conformitat amb el que disposen els articles 123 i 124 de la Llei 39/2015, d’1 d’octubre. Tot això, sense perjuí que els interessats puguen presentar qualsevol altre recurs que estimen pertinent.

  

València, 27 de setembre de 2024

Antonio Galvañ Díez

Director general de LABORA Servei Valencià d'Ocupació i Formació